《有诏举贤良方正作诗勉钱申伯使继世科》
宋代·李纲

中兴天子开贤科，笼络英俊归网罗。
此科久废习者少，应诏正恐人未多。
君家三世五制举，名与嵩华争嵯峨。
玉堂金马皆故物，高文大策垂不磨。
今君落笔妙天下，该洽辩博如悬河。
胡不进卷对廷策，清芬远绍扬其波。
勒兵小试见家法，坐却勍敌挥雕戈。
君如有意作大将，我愿荐信同萧何。
功名晚达未为老，志气方壮靡有他。
勉哉努力为门户，慎勿自弃成蹉跎。

作者简介：李纲（1083年－1140年2月5日），北宋末、南宋初抗金名臣，民族英雄。字伯纪，号梁溪先生，祖籍福建邵武，祖父一代迁居江苏无锡。李纲能诗文，写有不少爱国篇章。亦能词，其咏史之作，形象鲜明生动，风格沉雄劲健。著有《梁溪先生文集》、《靖康传信录》、《梁溪词》。